253 के लक्ष्य के जवाब में भारत को केएल राहुल (60, दूसरा अर्धशतक) और अम्बाती रायडू (57, आठवां अर्द्धशतक) ने पहले विकेट के लिए 17.1 ओवर में 110 रन जोड़कर जबरदस्त शुरुआत दी। हालाँकि 18वें ओवर में रायडू के आउट होने के बाद अफगानिस्तान ने नियमित अंतराल पर विकेट लिए और भारत के रन रेट पर भी लगाम लगाई। 31वें ओवर में स्कोर 166/4 हो गया और रायडू एवं राहुल के बाद कप्तान महेंद्र सिंह धोनी (8) और मनीष पांडे (8) सस्ते में आउट हो गए। दिनेश कार्तिक ने केदार जाधव (19) के साथ मिलकर पांचवें विकेट के लिए 48 रन जोड़े, लेकिन 39वें ओवर में केदार जाधव और 40वें ओवर में कार्तिक (44) के आउट होने से मैच बेहद रोमांचक हो गया। आखिरी 10 ओवर में भारत को जीत के लिए 46 रनों की जरूरत थी और उनके 4 विकेट शेष थे।